《孔府判野耘尝宦云南今以馀瘴多病意欲休官因读唐书南诏传为此二诗问其风俗》
元代·方回

万里蚕丛国，西南出漏天。吐蕃唐徼接，越巂汉疆连。

参井星躔外，岷峨雪界边。䍧船元下粤，剑栈忽朝燕。

骠信狂图歇，苴咩险要镌。称元更号谓，督爽革官联。

慰谕开行府，咨诹肃使权。贝仍通一觅，土尚锡双田。

饰齿金兼漆，充衣卉与毡。瓜匏冬更实，桃杏腊尤妍。

混壹良堪喜，诛求或未悛。霜威才莅止，舆诵总驩然。

归橐无蛮货，征袍有瘴烟。□曾甘鞅掌，由此困沉绵。

柔远华风浃，同文译史传。愿闻谈土俗，王会纂周篇。

作者简介：（1227—1307）宋元间徽州歙县人，字万里，号虚谷。幼孤，从叔父学。宋理宗景定三年进士。初媚贾似道，似道败，又上十可斩之疏。后官知严州，以城降元，为建德路总管。寻罢归，遂肆意于诗。有《桐江集》、《续古今考》，又选唐宋以来律诗，为《瀛奎律髓》。